**Fiúaltató** *– cigány népköltés, Bari Károly gyűjtése*

Gyönge kicsi virágocskám,

gyönyörű kis madaracskám,

apádat idéző varázs,

két szemecskéd két kis parázs!

mocorogsz, mint a bogárka,

hazajön hozzád apácska,

vásárba vitt egy szép csikót,

hoz majd neked fehér cipót!

Hoz majd neked fehér selymet,

abból varrok kicsi inget,

inged villog majd fényesen,

alukálj csak szép csendesen.

Tejecskét ha sokat szopol,

gyönyörű szépet álmodol,

álmodban a felhőkig szállsz,

madarakkal körtáncot jársz!

Tejecskémmel megetetlek,

erős emberré nevellek,

nyomodban majd lányok járnak,

téged lesnek, téged várnak!

Napfényt hódít majd a munkád,

rezet kovácsolsz, mint apád,

két szürkédet jól meghajtod,

a nagyvilágot bejárod!